Paikkarin Torppa

Paikkarin Torppa on Kalevala-eeposan keriäjän Elias Lönnrotan kodikondu, kudai sijaiččou Sammatis Uvvelmual, Helsinkin lähäl.

Yhteistiijot

Paikkarin Torpan ymbäri on kurrellizen aidu. Paikkarin Torppa on pieni puuhine kodi. 

Koin lähäl, pienel kallivol, puuloin keskes seizou Elias Lönnrotan mustopačas.

Elias Lönnrotan kodi on pieni, ylen vahnu, seizou se kivilöil. Veriät kois ollah madalat, ikkunat - pienet.

Kaikkiedah kodimuzeis on kaksi pertii, kuduat suau kaččuo – yhten sydämeh voibi piästä, a tostu suau kaččuo vai uksespäi. Pertit, kui ičegi kodi, ollah pienet, ga valgiet, seinät ollah rapatettu da kruasittu izv’oskal.
Tämän koin nosti Eliasan tuatto vuvvennu 1800 da Elias oli enzimäzenny lapsennu, kudai rodivui täh kodih.

Suuri perti


Koin suures pertis on kaksi ikkunua, suuri päčči truvanke, stola laučoinke, škuappu, posudniekku, pieni stola lapsih niškoi, kravatti, kätkyt da kaksikerroksine puukravatti. Kätkyön rinnal seizou rukki.
Monet vehkehet muzeis ollah alguperäzet. Toizet – koupiet, kuduat ollah luajittu Eliasan vellen tyttären Miina Lönnrotan mustoloin mugah. 

Pienembi perti


Tostu pertii suau kaččuo vaiku uksespäi. Sie suau nähtä Elias Lönnrotan vanhusaijan kravatti, stola, zirkalo, kniigupualičču, Eliasan vellenn Henrik Juuhazen akan sundugu priduanoih nähte da kaksi douhturin šliäppiä – liečetiijon da filosoufien douhtorin.

Linkit

https://web.archive.org/web/20170324174949/http://www.paikkarintorpantuki.fi/pdf/paikkarin_torppa.pdf

Kategourii:Muziet
Kategourii:Suomi